
    Opptakt


    Er det noen som ikke er populist?


    Det er populister å se så langt øyet rekker. I2015 sørget en koalisjon av greske venstre- og høyrepopulister for at ikke bare Hellas, men hele Europa holdt pusten. ISpania er populistene på frammarsj, og partisystemet, som har eksistert helt siden Franco-regimet falt, ligger i ruiner. IFrankrike har Front National lenge vært en del av det etablerte partisystemet (grunnleggeren Jean-Marie Le Pen har sittet i parlamentet i seksti år!), og selv om datteren Marine ikke skulle klare å vinne presidentvalget i 2017, får partiet hennes stadig større innflytelse. Nicolas Sarkozy er i ferd med å omskape seg selv til en slags «Le Pen light». Med Viktor Orbán, Jarosław Kaczyński og slovaken Robert Fico har tre politikere som vanligvis kalles populister, kommet til makten i tre av de fire statene i Visegrád-gruppen. Disse statene gikk i sin tid i front for en vellykket overgang fra statssosialisme til liberalt demokrati og markedsøkonomi – i dag er særlig Orbán en forkjemper for en klart illiberal statsform.1 Ikke rart da at den tidligere presidenten for Det europeiske råd, Herman Van Rompuy, allerede i 2010 kom med følgende advarsel: «Populismen utgjør den største faren.»2


    Og det gjelder åpenbart ikke bare i Europa. Riktignok har debatten i USA om Tea Party-bevegelsen, som ofte blir betegnet som «høyrepopulistisk», dabbet av, men til gjengjeld gjør Donald Trump som republikanernes presidentkandidat siden 2015 ikke bare furore, men rett og slett skandale. Siden 1960-tallet har ingen framstående politisk aktør på en så skamløs måte forhånet minoriteter (og ikke minst kvinner), ja også skjelt dem ut på det groveste. Mange kommentatorer mener at merkelappen «populist» er for forsiktig, og mange av dem rygger ikke tilbake for å kalle eiendomsmilliardæren for «fascist».


    Sør for USA, i Latin- Amerika, er den «rosa bølgen» av populistiske opprørere (med Hugo Chávez i spissen) kanskje på vei tilbake, men Rafael Correa og Evo Morales, to politikere som vanligvis betegnes som «venstrepopulister», sitter fremdeles med makten. Ilikhet med Chávez i Venezuela har de grunnleggende forandret de politiske systemene, og enkelte europeiske intellektuelle (særlig i Hellas og Spania) som ønsker en slags latinamerikanisering av Sør-Europa, hvor pueblo feier oligarkene til side, regner dem som forbilder.3 Og mange mener faktisk at i framtiden vil politikken på hele det gamle kontinentet tilspisse seg til en kamp mellom venstrepopulister som er inspirert av latinamerikanske teoretikere, og høyrepopulister.4


    Dette første overblikket gir bare et øyeblikksbilde, og framfor alt viser det bare et lite utsnitt av det globale politiske land­skapet – vi har ennå ikke sagt noe om situasjonen i Tyskland, med Pegida og Alternative für Deutschland (Alternativ for Tyskland), og heller ikke om populismen i Asia (man tenker her særlig på Thailand). Jeg skal i denne boka verken skrive populismens verdens­historie eller spore opp dagsaktuelle sensasjoner, men i stedet spørre mer generelt om hva populisme egentlig er (eller sagt på en annen måte: hvem som egentlig er populist), og hva populismens «problem» – som ifølge Van Rompuy er så presserende – virkelig dreier seg om. Er i det hele tatt alle de politiske aktørene vi nevnte innledningsvis, populister? Kan vi ikke også kalle helt vanlige politikere for populister? Hva med tidligere forbundskansler Helmut Kohl, på grunn av hans folkelighet? Eller en annen tidligere forbundskansler, Gerhard Schröder, som mente at arbeiderne gjerne kunne «ta seg en skikkelig slurk av flaska», og som på direktesendt TV kom med folkelige uttrykk som «sleng over en flaske øl, ellers blir det streik!»? Eller kanskje også Angela Merkel, som riktignok nesten aldri snakker om «folket», men til gjengjeld ofte om «menneskene», som om hun var den eneste tenkelige representanten for den tyske delen av menneskeheten? Vil – eller bør – ikke alle politikere i et demokrati «snakke folket etter munnen»? Hvis filosofen Hannah Arendt har rett i at den politiske vurderingsevnen særlig består i å kunne skjelne mellom fenomener, står det kanskje ikke så bra til med vurderingsevnen i Europa, ettersom alle nå uten unntak blir skåret over én kam.


    Det er sterke følelser i populismedebatten. Man pleier jo å kritisere populistene for å drive med en følelsesbasert politikk (eller at de «snakker rett fra levra»), men de negative holdning­ene til populismen er heller ikke uten følelser: Man er raskt ute med å snakke om «patologier», «forvrengning av demokratiet», falsk bevissthet eller til og med «pøbelvelde». De som forsvarer populismen, svarer med å hevde at kritikerne lider av intet mindre enn «hat mot demokratiet» eller «demofobi» – det vil si angst for folket eller for «helt vanlige folk».


    Teoretikere på venstresiden kritiserer stadig vekk de etablerte partiene for å bruke p-ordet etter eget forgodtbefinnende, for å kneble kritikken av den dominerende nyliberale politikken. De nasjonalistiske stemmene i Europa høres ikke særlig forskjellige ut når de hevder at Brussel automatisk avfeier ethvert «nei» i folkeavstemninger om EU-avtaler som «populistisk», og dermed som ugyldig. Det er derfor ikke overraskende at Marine Le Pen har begynt å bruke merkelappen «populist» som en slags demokratisk hedersbetegnelse, for populisme betyr ifølge Le Pen å forsvare folket – særlig «de glemte» – mot elitene. Viktor Orbán formulerte seg allerede for flere år siden på en lignende måte. Og Konrad Adam uttalte følgende på Alternative für Deutschlands stiftelsesmøte i Berlin:


    


    Når våre folkevalgte mener at oppgaven deres er å gjøre folket umyndig, bør vi tro nok på oss selv til å oppfatte beskyldningen om populisme som en hedersbetegnelse. Og vi bør minne alle om at demokratiet i seg selv er en populistisk innretning, ettersom det gir folket det siste ordet – altså folket, og ikke dets representanter.5


    


    Kan den som i noens øyne er folkets (eller mer presist: de glemtes) sanne demokratiske forsvarer, i andres øyne være en populist? Kan beskyldningen om «populisme» selv være populistisk, som Ralf Dahrendorf en gang bemerket? Er «populist» kanskje bare et polemisk begrep som ikke er særlig nyttig i en politisk analyse?


    Denne konklusjonen er forhastet. Også andre begreper er heftig omstridt – tenk bare på «frihet» eller «demokrati». Når det gjelder disse begrepene, kan vi riktignok trekke skillelinjer (Putin kaller seg kanskje demokrat, men han er det ikke). Slike sondringer krever imidlertid en teori. Eller sagt på en annen måte: Vi trenger en kritisk teori om populismen som er basert på en teori om demokratiet, for den som snakker om populisme, kan ikke la være å si noe om demokrati og liberalisme.


    Eller igjen sagt på en annen måte: Den som ikke kan skille mellom hva som er demokratisk, og hva som ikke er det, vil stå hjelpeløs overfor påstander om at populismen – til tross for at populistene iblant går over streken – egentlig er urdemokratisk, eller til og med «hyperdemokratisk». Man hører ofte at populismen muligens kan være et «nyttig korrektiv», kanskje til og med gi næring, til et liberalt demokrati, hvor de udemokratiske elementene (les: liberalismen) har blitt for sterke.6 Eller at populismen er nyttig fordi populistene tar opp problemer som folk virkelig er opptatt av, men som ingen tør å snakke om, eller som blir tiet i hjel av de «etablerte partiene».7 Selv om man noen ganger må holde seg for nesa, «trenger demokratiet populismen», som statsviteren Lothar Probst en gang formulerte det (og man kan overhodet ikke tvile på hans demokratiske sinnelag).8


    Ja, man kan jo lure på om populismedebatten kanskje bare er et symptom – dels på at demokrater er redde for visjonen om et liberalt, i realiteten «postdemokratisk herredømme» uten reell folkelig deltagelse, og dels på at de liberale elitene føler angst for et demokrati hvor illiberale borgere utgjør flertallet. Dette bildet av et absolutt skille mellom liberalisme og demokrati har etter hvert fått så ulike talsmenn som Viktor Orbán og den belgiske radikaldemokraten Chantal Mouffe. Det betyr likevel ikke at de angivelige «ytterpunktene» alltid berører hverandre, eller at det er rimelig å snakke om en symmetri mellom venstre- og høyrepopulisme (slik den såkalte ekstremismeforskningen vil ha oss til å tro). Poenget er at hvis vi skal felle dommer her, trenger vi en relevant demokratiteori. Enhver populismeteori er nødvendigvis en demokratiteori.


    For å foregripe det sentrale poenget i denne boka vil jeg si at populismen ofte kan framstå som demokratisk, ja som radikal­demokratisk, og at den kan ha positive virkninger på demokratiet, men – og dette er det avgjørende – den er ikke er iboende demokratisk. Tvert imot har den en klart antidemokratisk tendens.9 For å forstå dette poenget, som jeg skal redegjøre grundig for i denne boka, trenger man ikke være tilhenger av en spesiell, og dermed omstridt, versjon av demokratiteorien – man må bare akseptere enkelte grunnleggende prinsipper i det moderne representative demokratiet. Det bør herske enighet om disse prinsippene både normativt og empirisk, til tross for alt snakket om postdemokrati eller postrepresentativt demokrati. Dette betyr ikke at vi alltid har en klar forståelse av disse prinsippene, hvordan de skal begrunnes, og hvilken rekkevidde de har. Arbeidet med temaet populisme kan derfor indirekte også skape en bedre forståelse av hva vi egentlig forventer av demokratiet, hvilke utfordringer det for tiden står overfor, og hvilke illusjoner om «folkemakt» vi kanskje må kaste over bord hvis vi vil slippe å gå i populistenes udemokratiske (og nettopp ikke bare illiberale) felle.


    Men det er ikke nok med demokratiteori, vi trenger også historie (og det er som kjent ikke mulig å skrive historie uten teoretiske distinksjoner). Idiskusjonen om populisme får man ofte inntrykk av at dette fenomenet bare har eksistert i noen få år, og at vi i dag lever i en unik «populismens tidsalder» eller «populistisk situasjon».10 Samfunnsforskerne Ernest Gellner og Ghită Ionescu skrev allerede på slutten av 1960-tallet i innledningen til en innflytelses­rik antologi: «Et spøkelse går rundt i Europa – populismens spøkelse».11 Boka var resultatet av en stor konferanse ved London School of Economics, hvor historikere, sosiologer og statsvitere forsøkte å definere «populisme». De lyktes ikke, men den boka som konferansen resulterte i, viste at ordet «populisme» allerede den gang kunne brukes til å beskrive svært forskjellige fenomener, fra maoismen til «utviklingsnasjonalismen», som var viktig i avkolonialiseringsperioden, og den i dag glemte peasantism. Det virket ofte som om diagnosen «populisme» hadde mer å gjøre med samfunnsforskernes bekymring og angst enn med de empiriske fenomenene de forsøkte å gripe med dette begrepet. Samtidig slepte ordet «populisme» med seg all slags historisk ballast (som for eksempel ideen om en forbindelse til «bondestanden») og normative konnotasjoner. Slik er det fremdeles.


    Det man av og til kaller «conceptual stretching» («å tøye begrepene») er problematisk vitenskapelig sett, ettersom man da ikke får tak i fenomenene og dermed heller ikke vil erkjenne dem.12 Men det er også kinkig politisk sett, for i hvert fall i Europa er det slik at den som kan klistre merkelappen «populist» på motstanderen, allerede har oppnådd mye politisk. Folk assosierer ham da automatisk med skikkelser som Jean-Marie Le Pen eller Jörg Haider, som mange – også blant dem som har et ønske om å protestere – ikke vil ha noe med å gjøre. Man kan smugle inn alle slags ideologiske klisjeer i populismebegrepet. Dermed kan man skjære for eksempel Orbán, Kaczyński og Podemos over én kam, idet man hevder at de alle spiller på det «sosialistisk-nasjonale klaviaturet», til tross for at noen av dem spiller mer på de svarte (nasjonale) tangentene, mens andre spiller mer på de hvite (sosia­listiske) tangentene, skjønt alltid med en rent tilsynelatende demokratisk begrunnelse. Fra denne sammenstillingen av svart og hvitt (eller strengt tatt: rødt) er det kort vei til følgende logikk:


    


    Borgerrettighetene står åpenbart i fare når Donald Trump krever innreiseforbud for muslimer, og østeuropeiske statssjefer i høyden bare vil ta imot kristne flyktninger. Men det er også farlig når et flertall som bare tilsynelatende har legitimitet, begynner å sjikanere minoriteter, eller vil omfordele inntekt og formue i den «sosiale rettferdighetens» navn.13


    


    Ved hjelp av populismebegrepet kan vi nå gruppere også de arme rike under kategorien «sårbare minoriteter». Men det har også eksistert – selv i Latin-Amerika, som angivelig er paradiset for venstreorienterte omfordelingsentusiaster – nyliberale populister, som for eksempel den peruanske presidenten Alberto Fujimori; ja, selv den argentinske presidenten Carlos Menem, som på papiret er erkepopulisten Juan Peróns etterfølger, har blitt betegnet som «nyliberal populist».14 Man har også i stor grad glemt at Front National en gang var markedsliberalt (til og med proeuropeisk!), og det samme gjaldt i sin tid også de regionalistiske bevegelsene i Nord-Italia. Det har ofte blitt hevdet at populismen er en «kameleon»: Når det gjelder politisk innhold og begrepsrammer, virker det som alt er mulig – anything goes.15


    I denne boka skal jeg utarbeide et presist begrep – eller hvis man vil: en idealtype i Max Webers forstand – som kan brukes til å skjelne mellom reelt eksisterende politiske fenomener. Men som allerede antydet skal de demokratiteoretiske og historiske antagelsene som ligger til grunn, ikke være så spesifikke at det begrepslige perspektivet bare kan ses fra et helt bestemt normativt utkikkspunkt. Mitt håp er at de to første kapitlene dels vil gi en større forståelse av hva populister tenker og forestiller seg som en vellykket politikk, og dels vil forklare hvorfor populistene, selv om mange vil benekte det, er fullt ut i stand til å regjere med suksess, ut fra deres egen målestokk. Samtidig vil det bli klart hvordan jeg kan påstå at populismen alltid har en antidemokratisk tendens – og ikke bare er en ideologi hvis representanter har overdrevet den i bunn og grunn urdemokratiske ideen om å realisere folkeviljen direkte, til de liberales skrekk, som man ofte hører. Dessuten er det i disse nyliberale tider bare bra at liberalismen iblant får litt motvind eller blir trengt tilbake.


    Jeg skal i denne boka framfor alt vise at populismen er det representative demokratiets skyggeside. Iantikkens Athen fantes det ingen populisme. Demagogi utvilsomt, og alle slags folkeforførere som forledet en vinglete masse av fattigfolk til å støtte en ufornuftig politikk, men ingen populisme. Populistene hevder: «Vi er folket!» De mener imidlertid – og dette er alltid en moralsk, ingen empirisk påstand (og samtidig et politisk kamprop): «Vi – og bare vi – representerer folket». Dermed blir alle som tenker annerledes, stemplet som illegitime, enten det er motdemonstranter på gata eller medlemmer av parlamentet, helt uavhengig av hvor mange prosent av stemmene de fikk da de ble valgt til dette høye organet. Alle populister er mot establishment, men ikke alle som kritiserer elitene, er populister. Populistene er med nødvendighet antipluralistiske, og den som tar til motmæle mot dem og bestrider deres moralske krav på å være folkets eneste representant, tilhører automatisk ikke det sanne folket. Men et demokrati er ikke mulig uten pluralitet. Jürgen Habermas har formulert det kort og fyndig: Folket «opptrer bare i flertall».16 Og når det kommer til stykket, anerkjenner demokratiet bare tall: Stemmeandelen avgjør hvem som representerer samfunnsborgerne (som Claude Lefort sier: Demokratiet erstatter substansen med tallet). Dette kan høres banalt ut, men det har avgjørende betydning i diskusjonen med populister, som hevder at de representerer og gjennomfører folkeviljen, mens de i realiteten bruker en symbolsk representant for det angivelig «sanne folket» som et instrument til å diskreditere demokratiske institusjoner, som beklagelig nok ikke er dominert av populister. Alt dette er med på å begrunne at populister er antidemokratiske, eller i hvert fall at de har en antidemokratisk tendens.


    Denne alvorlige dommen gjør det påkrevd å komme med forslag til hvordan vi bør omgås populister i praksis, og dette skal skje i bokas tredje og siste del. Heller ikke denne debatten er som kjent helt ny. Imange år har anbefalingene vaklet mellom to muligheter: På den ene siden en strategi hvor man konsekvent ekskluderer populistene, og på den annen side en idé om at det kan være meningsfullt å overta enkelte av populistenes temaer og politiske løsninger, slik at man kan redusere innflytelsen deres. Det finnes vellykkede eksempler på begge framgangsmåtene – eksempler som riktignok ofte blir revet ut av sin spesifikke historiske og kulturelle sammenheng. Jeg ønsker framfor alt å stille det normative spørsmålet om hvordan vi kan møte populistene, uten at vi dermed forsterker deres idealiserende selvframstilling som diskriminert av de liberale elitene.


    Jeg hevder at det er feil å psykologisere populismen. Du skal gjenkjenne populistene på deres moralske krav om å være folk­ets unike representant, og ikke på hvilke følelsestilstander de befinner seg i. De som i utgangspunktet mener at populistenes tilhengerskare bare består av de som har tapt på moderniseringen og globaliseringen, og som angivelig er fulle av «ressentiment», «bekymringer» og «angst», gjør det for lett for seg. Politikk forfaller her til gruppeterapi, og man trenger egentlig ikke å høre etter eller å ta den andres argumenter på alvor, ettersom de uansett bare gir uttrykk for en uklar «angst». De som ønsker å forsvare demokratiet, er fullt ut i stand til å møte populistene på like fot, istedet for å se ned på dem fra et høyere, terapeutisk ståsted eller stilltiende overlate det til «antifascistene» å banke dem opp.


    Framfor alt: Hvis det populistiske slagordet «vi er folket» hadde blitt forandret til «vi er også folket», ville det uttrykt et helt legitimt krav fra den delen av sivilsamfunnet som føler seg glemt, eller som rent faktisk har blitt ekskludert. For eksempel var det i den amerikanske forfatningshistorien ofte de undertrykte og marginaliserte som påberopte seg det demokratiske «vi», men det var vel å merke for å minne om løftet om en «more perfect union» og for å kjempe for større grad av likebehandling – og ikke for å ekskludere andre.


    Det kan alltid finnes gode grunner for å tilbakevise folks konkrete krav, men det er skjebnesvangert å besvare disse kravene med å si: «Siden dere vil ekskludere andre, ekskluderer vi dere», eller: «Ettersom dere populister gjør den politiske samtalen til et moralsk fenomen, er dere selv moralsk mindreverdige». Faren er da stor for at de etablerte partiene, som på dette punktet ikke skiller seg så mye fra populistene, blir de eneste som representerer borgerne. Men selv en storkoalisjon av to selverklærte folke­partier kan ikke representere hele folket.


    I en tid preget av globalisering – eller rettere sagt: åpne eller utviskede grenser – gir populistene med sitt «vi» inntrykk av at det eksisterer entydig tilhørighet og klare grenser (det er «vårt Vesten», og alle «sanne» tyskere vet hva som menes med det). Demokratiet har imidlertid problemer med entydigheter, og dette har ikke noe med globaliseringen å gjøre, men – mer presist sagt – med at demokratiet aldri kan begrunne grenser demokratisk. Hvis man vil begrunne grenser gjennom demos (folket), må man også vite hvilket folk som skal fatte beslutningen, og det var jo nettopp spørsmålet.


    Dette betyr ikke at vi må etterligne populistene og komme med moralske påstander av typen: «Det er vi som er det demokratiske vi». Men vi kan vi strengt tatt heller ikke begrunne tilhørighet. Det var viktig at for eksempel Aiman Mazyek, lederen for Det muslimske sentralrådet i Tyskland, vinteren 2014/15, da patriotene marsjerte i Dresden, uttalte: «Vi er alle Tyskland», og at den franske statsministeren Manuel Valls fant de riktige ordene da han etter Charlie Hebdo-massakren i januar 2015 minnet sine landsmenn på at et Frankrike uten jødene ikke er Frankrike. Slike utsagn er strengt tatt ikke argumenter, men normative forkortelser for begrunnelser man kan konfrontere populistene med, og som man må forklare for dem – selv om det sikkert kan oppleves som belærende. «Vi er alle Tyskland» betyr i dag opplagt noe annet enn for tjuefem år siden, for ikke å si for femti år siden. (En gang i tiden kunne man snakke om «utenlandske medborgere» uten å henfalle til politisk grubling). Vi må huske på grunnene til dette. Det demokratiske «vi» er ikke et faktum som man uten videre kan konstatere, men en anstrengende prosess hvor tilhørighet alltid må forhandles fram og tilkjempes på nytt. Derfor er den diagnosen jeg foreslår her – at populismen er en fare for demokratiet – ikke laurbær vi kan hvile på og si: «Nå vet vi hvem vi har å gjøre med». Den skal også minne oss på hvor vanskelig og nerveslitende demokratiet alltid er.

